ดึงเยาวชนออมกอช.ต่อ
กอช.หวั่น นักเรียน นักศึกษา เกษตรกร ไม่ออมต่อเนื่อง เล็งจ่ายสมทบเพิ่มแรงจูงใจ พร้อมขยายฐานอายุคนออม
21 ก.พ. 2560

กอช.หวั่น นักเรียน นักศึกษา เกษตรกร ไม่ออมต่อเนื่อง เล็งจ่ายสมทบเพิ่มแรงจูงใจ พร้อมขยายฐานอายุคนออม
นายสมชัย สัจจพงษ์ ปลัดกระทรวงการคลัง ในฐานะประธานคณะกรรมการกองทุนการออมแห่งชาติ (กอช.) เปิดเผยว่า ทาง กอช.เตรียมขยายฐานการออมในเยาวชนอายุตั้งแต่ 15 ปีขึ้นไป ให้มีการออมต่อเนื่องไปจนถึงอายุ 60 ปี จากปัจจุบันมีเยาวชนอายุ 15-30 ปีเป็นสมาชิกเพียง 5.3% ของสมาชิก 5.25 แสนราย และเป็น กลุ่มนักเรียนนิสิตนักศึกษา เพียง 1.9%
ทั้งนี้ กอช.เกรงว่าจะมีปัญหาเรื่องการออมไม่ต่อเนื่อง เนื่องจากนักเรียน นักศึกษา เหล่านี้เมื่อเรียนจบมีงานทำจะเริ่มเข้าสู่ระบบการออมอื่น เช่น กองทุนประกันสังคม กองทุนสำรองเลี้ยงชีพ กองทุนบำเหน็จบำนาญข้าราชการ (กบข.) จะเลิกส่งเงินเข้า กอช. ทำให้รัฐไม่บรรลุวัตถุประสงค์ให้คนออมเงินให้เพียงพอไว้ใช้รองรับสังคมผู้อายุ
ดังนั้น กอช.อยู่ระหว่างการศึกษาเรื่องการเพิ่มเงินสมทบให้กับผู้ที่เคยอยู่ในระบบ กอช. แล้วย้ายไปอยู่ระบบการออมภาคบังคับ หรือจะใช้วิธีการโอนถ่ายเงินออมจาก กอช.ไปยังการออมภาคบังคับ ซึ่งต้องดูว่าถ้าทำให้เกิดภาระการคลัง แล้วจะช่วยสนับสนุนให้คนออมไว้ใช้ยามชราที่ไม่เป็นภาระต่อรัฐได้จริงหรือไม่ด้วย
นายสมพร จิตเป็นธม เลขาธิการ กอช. กล่าวว่า นอกจากกลุ่มนักเรียน นักศึกษา ที่เกรงว่าจะออมไม่ต่อเนื่องแล้ว ยังมีกลุ่มเกษตรกร ที่มีสัดส่วนมากถึง 54.7% อาจไม่ออมอย่างต่อเนื่องด้วย เนื่องจากปีที่ผ่านมาเป็นกลุ่มที่เจอภัยธรรมชาติทั้งภัยแล้งต้นปี และภัยน้ำท่วมตอนปลายปี กระทบต่อรายได้
อย่างไรก็ดี กอช.เตรียมทำข้อมูลเสนอคณะกรรมการแก้ไขกฎกระทรวงเพิ่มเงินสมทบ จากปัจจุบันจ่ายสูงสุด 1,200 บาท เป็น 2,500 บาท แต่ยังคงเกณฑ์วิธีการจ่ายสมทบตามอัตราขั้นบันไดระดับอายุ เช่นเดิม